Drugi filmsko-zabavni tjedan 12. Culture Shock Festivala  
  
Prvi vikend ovogodišnjeg Culture Shock Festivala već je iza nas, a dojmovi na uzbudljive i programski bogate događaje još će se dugo skupljati. Nakon tribine o prepoznavanju pseudoznanosti Daria Hrupeca, izložbe Stephana Lupina i radionice programiranja sklopova Croduino, subotnja je večer završila koncertom (ne)normalnog Balašević Tribute Banda. Ovaj tjedan na redu su kratki filmovi, vrhunski stand-up i radionica web dizajna.  
  
U četvrtak 10. ožujka od 19:30 sati križevački Klub kulture rezerviran je za projekcije dva kratkometražna filma. Prvi je "Stipe, volim te, igrano djelce nastalo kao produkt filmske škole iz inkubatora Blank. Drugi je "Iskrice" dokumentarni film autora Željka Sarića, u kojem ćemo upoznati stvarne ljude koji se kriju iza nickova, svojih internetskih nadimaka. Vidjet ćemo zašto posjećuju dating siteove i koliko su bili uspješni. Nekoliko kadrova snimljeno je u Križevcima, a jedan od aktera u filmu je i Križevčanin Igor Plavšić. Film je sufinanciran sredstvima HAVC-a. Ulazak je slobodan.  
  
<https://www.c-shock.org/2016/files/2015/03/Stipe-i-Iskrice-web-535x748.jpg>  
[www.blankzg.hr](http://www.blankzg.hr)  
[www.zeljko-saric.hr](http://www.zeljko-saric.hr)  
  
U petak 11. ožujka u 21 sat u Klubu kulture će se održati stand-up show Vlatka Štampara s naslovom "Bratec je trd". Već znamo da će ovo biti rasprodano. Znate zašto? Zbog Vlatkova načina na koji priča o odrastanju, problemima u školi, dolasku u Zagreb iz rodnog Čakovca, muško-ženskim odnosima, seksu i drugim, globalno zanimljivim temama. Njegova bogata mašta, te pomaknut i iznimno duhovit pogled na svijet otkrivaju komičara koji će vas, vjerovali ili ne, nasmijati više od svih članova Vlade RH zajedno! Ulaznice po cijeni 25 kuna su u pretprodaji u Art Rock Caffeu ili rezervacijom na [tickets@c-shock.org](mailto:tickets@c-shock.org), dok će na dan predstave, ako koja ostane, koštati 35 kn.  
  
<https://www.c-shock.org/2016/files/2015/03/Plakat_BratecJeTrd_web-535x748.jpg>  
[www.vlatkostampar.com](http://www.vlatkostampar.com)  
  
Subotnje popodne drugog vikenda 12. Culture Shock Festivala, od 15 do 17 sati, rezervirano je za drugu u nizu pet tehničkih radionica, koju će održati Andrija Prelec na temu "Web dizajn za svakoga". Prošle je godine u potpunosti redizajnirao vizualni identitet našeg festivala, a ove godine kao voditelj radionice proći će kroz temelje web dizajna, upoznati polaznike s vizualnim i strukturalnim elementima internetskih stranica, naučiti kombinirati tipografiju i boje, ali i osnove kodiranja. Sve uz pomoć demonstratora, front-end developera, Jure Sića koji će pomoći tijekom praktičnog dijela radionice. Ukoliko vas zanimaju osnove web dizajna za koje ne treba posebno predznanje, ovo je radionica za vas! Ponesite laptope.  
  
<https://www.c-shock.org/2016/files/2015/03/Plakat_Radionice-535x748.jpg>  
[www.andrijaprelec.com](http://www.andrijaprelec.com)  
  
Subotnja večer u Klubu kulture od 20 sati bit će ispunjena selekcijom najboljih filmova s 25. Dana hrvatskog filma 2015. Dani hrvatskog filma jedna su od najznačajnijih filmskih manifestacija u Hrvatskoj koja uključuje predstavljanje aktualne domaće produkcije svih formi, s posebnim naglaskom na kratki i srednji metar. Festival je osnovan 1992. godine, a njegovo 25. izdanje održat će se od 21. do 24. travnja 2016. u zagrebačkim kinima Europa i Tuškanac. Stoga nema bolje uvertire nego u intimnoj atmosferi križevačkog Kluba kulture uživati u pregledu najkvalitetnije domaće kratkometražne i srednjometražne filmske produkcije u protekloj godini, prema izboru produkcijske kuće Spiritus movens. Ulazak je slobodan.  
  
<https://www.c-shock.org/2016/files/2015/03/Plakat_PROJEKCIJA-535x748.jpg>  
[danihrvatskogfilma.net](http://danihrvatskogfilma.net)